Дадатак 17

**АСАБЛІВАСЦІ АРГАНІЗАЦЫІ АДУКАЦЫЙНАГА**

**ПРАЦЭСУ ПРЫ ВЫВУЧЭННІ ВУЧЭБНАГА ПРАДМЕТА**

**«ПРАЦОЎНАЕ НАВУЧАННЕ» Ў V–IX класАх**

1. **Вучэбныя праграмы**

У 2025/2026 навучальным годзе пры вывучэнні вучэбнага прадмета «Працоўнае навучанне» выкарыстоўваюцца вучэбныя праграмы, зацверджаныя Міністэрствам адукацыі Рэспублікі Беларусь у 2025 годзе.

Усе вучэбныя праграмы размешчаны на нацыянальным адукацыйным партале: *<https://adu.by/>* *[Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. V–XI класы / Працоўнае навучанне](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy/trudovoe-obuchenie.html).*

1. **Вучэбныя выданні**

У 2025/2026 навучальным годзе будуць выкарыстоўвацца новыя вучэбныя дапаможнікі:

Чарнова, А. М. Працоўнае навучанне. Тэхнічная праца : падручнік для 5 класа ўстаноў адукацыі, якія рэалізуюць адукацыйныя праграмы агульнай сярэдняй адукацыі, з беларускай мовай навучання і выхавання / А. М. Чарнова, Д. В. Царэня, М. В. Ільін. – Мінск : Адукацыя і выхаванне, 2025.

Чернова, Е. Н. Трудовое обучение. Технический труд : учебник для 5 класса учреждений образования, реализующих образовательные программы общего среднего образования, с русским языком обучения и воспитания / Е. Н. Чернова, Д. В. Цареня, М. В. Ильин. – Минск : Адукацыя і выхаванне, 2025.

Шарапава, В. Я. Працоўнае навучанне. Абслуговая праца : вучэбны дапаможнік для 5 класа ўстаноў адукацыі, якія рэалізуюць адукацыйныя праграмы агульнай сярэдняй адукацыі, з беларускай мовай навучання і выхавання / В. Я. Шарапава, І. А. Сысоева. – Мінск : Адукацыя і выхаванне, 2025.

Шарапова, В. Е. Трудовое обучение. Обслуживающий труд : учебное пособие для 5 класса учреждений образования, реализующих образовательные программы общего среднего образования, с русским языком обучения и воспитания / В. Е. Шарапова, И. А. Сысоева. – Минск : Адукацыя і выхаванне, 2025.

Электронныя версіі вучэбных дапаможнікаў па вучэбным прадмеце, якія будуць выкарыстоўвацца ў 2025/2026 навучальным годзе, размешчаны на нацыянальным адукацыйным па: [*http://e-padruchnik.adu.by*](http://e-padruchnik.adu.by/).

Рэкамендацыі па рабоце з вучэбнымі дапаможнікамі размешчаны на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. V–XI класы / Працоўнае навучанне*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy/trudovoe-obuchenie.html)*.*

Поўная інфармацыя аб вучэбна-метадычным забеспячэнні адукацыйнага працэсу па вучэбным прадмеце «Працоўнае навучанне» ў 2025/2026 навучальным годзе размешчана на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. V–XI класы / Працоўнае навучанне*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy/trudovoe-obuchenie.html)*.*

**3. Арганізацыя адукацыйнага працэсу на павышаным узроўні**

На II ступені агульнай сярэдняй адукацыі вучэбны прадмет «Працоўнае навучанне» можа вывучацца на павышаным узроўні ў VIII і IX класах у аб’ёме не больш за 2 дадатковыя вучэбныя гадзіны на тыдзень.

Рэкамендацыі па арганізацыі вывучэння вучэбнага прадмета «Працоўнае навучанне» на павышаным узроўні размешчаны на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. V–XI класы / Працоўнае навучанне*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy/trudovoe-obuchenie.html)*.*

**4. Асаблівасці арганізацыі адукацыйнага працэсу**

Пры арганізацыі адукацыйнага працэсу настаўнік абавязаны забяспечыць выкананне патрабаванняў вучэбнай праграмы па вучэбным прадмеце, на аснове якой складаецца каляндарна-тэматычнае планаванне, распрацоўваецца паўрочнае планаванне з улікам рэальных умоў навучання і выхавання ў канкрэтным класе. Вучэбна-метадычнае забеспячэнне, якое выкарыстоўваецца настаўнікам, павінна быць накіравана на дасягненне адукацыйных вынікаў, зафіксаваных у вучэбнай праграме.

**Звяртаем увагу**, што вучэбная праграма па вучэбным прадмеце «Працоўнае навучанне» змяшчае варыятыўны кампанент. Настаўнік працоўнага навучання можа самастойна выбіраць або дапаўняць названыя ў ёй раздзелы іншымі тэмамі, якія адлюстроўваюць рэгіянальную спецыфіку і асаблівасці адукацыйнага асяроддзя ўстановы адукацыі, у залежнасці ад матэрыяльна-тэхнічнай базы ўстановы агульнай сярэдняй адукацыі, інтарэсаў вучняў.

Настаўнікі тэхнічнай і абслуговай працы маюць права змяняць паслядоўнасць вывучэння раздзелаў і тэм пры ўмове захавання цэласнасці сістэмы падрыхтоўкі вучняў да працоўнай, гаспадарча-бытавой дзейнасці. Да 15 % вучэбнага часу настаўнік можа выкарыстоўваць па сваім меркаванні з улікам стану матэрыяльна-тэхнічнай базы ўстановы агульнай сярэдняй адукацыі.

Вучэбная праграма «Працоўнае навучанне» прадугледжвае паралельнае вывучэнне раздзелаў «Асновы дамаводства (для хлопчыкаў)» вучэбнай праграмы «Працоўнае навучанне. Абслуговая праца» і «Рамонтныя работы ў побыце (для дзяўчынак)» вучэбнай праграмы «Працоўнае навучанне. Тэхнічная праца». Для вывучэння названых раздзелаў дзяўчынкі займаюцца ў вучэбных майстэрнях, хлопчыкі – у вучэбных кабінетах для заняткаў кулінарыяй і швейнай справай. Вучэбныя заняткі для дзяўчынак праводзіць настаўнік тэхнічнай працы, для хлопчыкаў – настаўнік абслуговай працы.

Пры наяўнасці ўмоў ва ўстанове адукацыі і магчымасцей матэрыяльна-тэхнічнай базы вучэбных майстэрняў і кабінетаў абслуговай працы рэкамендуецца аб’ядноўваць групы хлопчыкаў і дзяўчынак у адным памяшканні пры вывучэнні раздзелаў «Асновы дамаводства» і «Рамонтныя работы ў побыце».

У адпаведнасці з вучэбнай праграмай па вучэбным прадмеце «Працоўнае навучанне»вучні павінны падчас урока пад кіраўніцтвам настаўніка выконваць практычныя работы з выкарыстаннем вучэбнага абсталявання, у тым ліку станкоў для апрацоўкі драўніны і металу, швейных машын, абсталявання для падрыхтоўкі ежы. Таму кіраўнікам устаноў агульнай сярэдняй адукацыі неабходна прыняць меры па матэрыяльна-тэхнічным забеспячэнні выканання вучнямі ў поўным аб’ёме практычнай часткі вучэбнай праграмы па вучэбным прадмеце «Працоўнае навучанне».

Традыцыйна ў вучэбных праграмах прыводзіцца прыкладны пералік вырабаў для практычных работ. Настаўнік працоўнага навучання можа планаваць падрыхтоўку вырабаў з улікам іх адпаведнасці з тэмамі, якія вывучаюцца, і тэхналагічнымі аперацыямі. У той жа час пры выбары вырабу неабходна ўлічваць стан матэрыяльна-тэхнічнай базы ўстановы агульнай сярэдняй адукацыі, рэгіянальныя традыцыі, жаданне і магчымасці вучняў.

З 2022 года за кошт сродкаў рэспубліканскага бюджэту ажыццяўляецца цэнтралізаваная пастаўка сродкаў навучання і вучэбнага абсталявання для вучэбных кабінетаў па вучэбным прадмеце «Працоўнае навучанне. Абслуговая праца» і майстэрняў (сталярных/слясарных) па вучэбным прадмеце «Працоўнае навучанне. Тэхнічная праца».

Неабходна прыняць вычарпальныя меры для эфектыўнага выкарыстання пастаўленага абсталявання ў адукацыйным працэсе.

Пры арганізацыі адукацыйнага працэсу па вучэбным прадмеце «Працоўнае навучанне» абавязковым з’яўляецца выкананне ***Правілаў бяспекі арганізацыі адукацыйнага працэсу, арганізацыі выхаваўчага працэсу пры рэалізацыі адукацыйных праграм агульнай сярэдняй адукацыі***, зацверджаных пастановай Міністэрства адукацыі Рэспублікі Беларусь ад 03.08.2022 № 227 (далей – Правілы бяспекі), якія ўстанаўліваюць патрабаванні да мер бяспекі пры правядзенні практычных заняткаў, а таксама вызначаюць абавязкі ўдзельнікаў адукацыйнага працэсу ва ўстановах адукацыі па забеспячэнні бяспечных умоў яго арганізацыі.

**На першых вучэбных занятках у кожнай вучэбнай чвэрці ва ўсіх класах** неабходна праводзіць навучанне вучняў правілам бяспечных паводзін з улікам спецыфікі вучэбнага прадмета і рабіць адпаведны запіс у графе*«Змест вучэбных заняткаў»* класнага журнала: *«Навучанне правілам бяспечных паводзін»* або *«НПБП»* (перад асноўнай тэмай урока).

**Педагагічны работнік абавязаны пераканацца ў стварэнні ўсіх умоў для бяспечнага правядзення вучэбных заняткаў**. Перад пачаткам выканання практычнай работы асаблівую ўвагу трэба надаваць навучанню бяспечным прыёмам яе выканання.

У адпаведнасці са Спецыфічнымі санітарна-эпідэміялагічнымі патрабаваннямі, пунктам 92 Правілаў бяспекі пры арганізацыі працоўнага навучання вучні павінны дапускацца да выканання практычных заданняў у адпаведным адзенні (халат, фартух, хустка і іншае) з выкарыстаннем іншых сродкаў індывідуальнай абароны з улікам характару выконваемых работ.

Практычныя работы на вучэбным абсталяванні праводзяцца пры строгім захаванні правілаў бяспекі, супрацьпажарнай бяспекі і санітарна-гігіенічных патрабаванняў. Персанальная адказнасць за спраўную і бяспечную работу вучэбнага абсталявання ўскладаецца на настаўніка працоўнага навучання і кіраўніка ўстановы агульнай сярэдняй адукацыі.

Пры выкананні практычных работ па працоўным навучанні на вучэбным абсталяванні настаўнік павінен улічваць псіхафізічныя магчымасці асобных вучняў і арганізоўваць іх работу з інструментамі з улікам індывідуальнага падыходу.

Настаўнік тэхнічнай працы ва ўстановах агульнай сярэдняй адукацыі павінен мець кваліфікацыйны разрад па адной з рабочых прафесій – станочнік дрэваапрацоўчых станкоў, станочнік металаапрацоўчых станкоў або станочнік шырокага профілю, што дае яму права працаваць на вучэбным станочным абсталяванні, а таксама навучаць вучняў бяспечным прыёмам на вучэбных станках (*пункт 139 главы 10 Правіл бяспекі*)*.*

Дамашняе заданне па вучэбным прадмеце «Працоўнае навучанне» не прадугледжана. Настаўнік можа прапанаваць для выканання дома заданні творчага характару толькі па жаданні вучняў.

Пры арганізацыі адукацыйнага працэсу для атрымання агульнай базавай адукацыі дома вывучэнне вучэбнага прадмета «Працоўнае навучанне» не ажыццяўляецца.

Для правядзення факультатыўных заняткаў неабходна выкарыстоўваць вучэбныя праграмы, зацверджаныя Міністэрствам адукацыі Рэспублікі Беларусь. Вучэбныя праграмы факультатыўных заняткаў размешчаны на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. V–XI класы / Працоўнае навучанне*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy/trudovoe-obuchenie.html)*.*

**Рэалізацыя выхаваўчага патэнцыялу вучэбнага прадмета**

**Звяртаем увагу,** што Дырэктывай Прэзідэнта Рэспублікі Беларусь ад 09.04.2025 № 12 «Аб рэалізацыі асноў ідэалогіі беларускай дзяржавы» зацверджаны асновы ідэалогіі беларускай дзяржавы. Адукацыя вызначана адной з прыярытэтных сфер, у якіх ідэалагічная работа знаходзіцца пад асаблівым кантролем дзяржавы.

Рэалізацыя ў адукацыйным працэсе выхаваўчага патэнцыялу вучэбнага прадмета «Працоўнае навучанне» будзе садзейнічаць вырашэнню асноўных задач ідэалагічнай работы, сярод якіх – прапаганда дасягненняў Рэспублікі Беларусь, выхаванне патрыятызму, павышэнне асабістай культуры і сацыяльнай адказнасці, выхаванне маральна-псіхалагічных якасцей, якія матывуюць на вырашэнне задач паспяховага развіцця краіны.

Вырашэнне гэтых задач напрамую звязана з дасягненнем вучнямі асобасных адукацыйных вынікаў, адлюстраваных у адукацыйных стандартах і вучэбных праграмах.

У змесце вучэбнага прадмета «Працоўнае навучанне» ў найбольшай меры на дасягненне асобасных адукацыйных вынікаў арыентаваны тэмы, якія прадугледжваюць вывучэнне і прыгатаванне страў беларускай кухні, вывучэнне асартыменту тканін беларускай вытворчасці, парод дрэў, якія растуць на тэрыторыі Беларусі і маюць значэнне для лясной прамысловасці краіны.

Пры падборы дыдактычнага матэрыялу да вучэбных заняткаў рэкамендуецца аддаваць перавагу такім практыкаванням і заданням, якія сваім зместам выхоўваюць у вучняў любоў да Радзімы, пачуццё гонару за беларускі народ; спрыяюць фарміраванню нацыянальнай самасвядомасці, маральнай, экалагічнай культуры, культуры бяспекі жыццядзейнасці, каштоўнаснага стаўлення да свайго здароўя.

Для рэалізацыі выхаваўчага патэнцыялу вучэбнага прадмета «Працоўнае навучанне» рэкамендуецца:

уключаць у змест вучэбных заняткаў інфармацыю аб гісторыі ўзнікнення і развіцця прылад працы, канструкцыйных матэрыялаў; сучасных і перспектыўных тэхналогіях пераўтварэння матэрыялаў; беларускіх металургічных прадпрыемствах, прадпрыемствах лёгкай і хімічнай прамысловасці, машынабудаванні; выкарыстанні нацыянальных відаў дэкаратыўна-прыкладной творчасці ў аздабленні сучасных швейных вырабаў, прадметаў інтэр’еру і інш.;

забяспечваць вучням магчымасць самім выбіраць тып, від і форму матэрыялаў для працы;

ажыццяўляць выбар віду дэкаратыўна-прыкладной творчасці ў межах рэалізацыі варыятыўнага кампанента вучэбнай праграмы з улікам традыцый і культурнай спадчыны рэгіёна, у якім пражываюць вучні;

знаёміць вучняў з прафесіямі, запатрабаванымі на вытворчасці і ў сферы абслугоўвання рэгіёна, у якім яны пражываюць;

уключаць вучняў у актыўную практычную дзейнасць, якая імітуе рэальныя бытавыя, працоўныя, вытворчыя працэсы.

З мэтай выхавання ў вучняў культуры працы неабходна звяртаць асаблівую ўвагу на выкананне правілаў арганізацыі вучэбнага месца, правільнае і бяспечнае карыстанне інструментамі і абсталяваннем, эканомнае расходаванне матэрыялаў.

З мэтай рэалізацыі выхаваўчага патэнцыялу вучэбнага прадмета рэкамендуецца выкарыстоўваць актыўныя метады і формы навучання: стварэнне праблемных сітуацый, дзелавая гульня, мазгавы штурм, экскурсіі на прадпрыемствы і ў музеі народнай творчасці, метад праектаў і інш.

Улічваючы вялікі **выхаваўчы патэнцыял экскурсій**, значную колькасць экскурсійных аб’ектаў і турыстычных маршрутаў мясцовага значэння рэкамендуецца працягнуць выкарыстанне названай формы работы з улікам прынцыпу тэрытарыяльнай даступнасці. З гэтай мэтай распрацаваны Пералік экскурсійных аб’ектаў і турыстычных маршрутаў, рэкамендаваных для наведвання вучнямі ў межах правядзення вучэбных і факультатыўных заняткаў, пазакласных мерапрыемстваў з улікам зместу вучэбных праграм па вучэбных прадметах. Гэты пералік размешчаны на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2025/2026 навучальны год / Агульная сярэдняя адукацыя / Метадычныя рэкамендацыі, указаннні*](https://adu.by/ru/homeru/obrazovatelnyj-protsess/obshchee-srednee-obrazovanie/metodicheskie-rekomendatsii-ukazaniya.html).

Акрамя таго, лічым мэтазгодным выкарыстоўваць патэнцыял **вытворчых экскурсій** з мэтай фарміравання агульнага ўяўлення аб сучаснай вытворчасці; знаёмства са структурай прадпрыемстваў, з умовамі і спецыфікай працы на іх; дэманстрацыі вытворчай працы, сучаснай тэхнікі і тэхналогіі вытворчасці.

З мэтай узмацнення ролі працоўнага выхавання ў адукацыйным працэсе, фарміравання ў вучняў навыкаў практычнай дзейнасці, прафесійных і сацыяльных кампетэнцый, а таксама павышэння прэстыжу рабочых прафесій, Міністэрствам адукацыі распрацаваны Метадычныя рэкамендацыі па працоўным выхаванні, якія размешчаны на сайце Міністэрства адукацыі: [*https://edu.gov.by*](https://edu.gov.by)*/* [*Галоўная / Маладзёжная палітыка. Галоўнае ўпраўленне выхаваўчай і маладзёжнай палітыкі /* *Метадычныя рэкамендацыі па працоўным выхаванні*](https://edu.gov.by/molodezhnaya-politika/glavnoe-upravlenie-vospitatelnoy-raboty-i-molodezhnoy-politiki/)*.*

**Фарміраванне функцыянальнай адукаванасці вучняў**

З 2023 года ў Беларусі праводзіцца нацыянальнае даследаванне якасці адукацыі (НДЯА), накіраванае на дыягностыку сфарміраванасці функцыянальнай адукаванасці вучняў. У лістападзе–снежні 2025 года плануецца правядзенне рэпетыцыйнага НДЯА, асноўнай мэтай якога з’яўляецца падрыхтоўка вучняў да маштабнага даследавання ў 2026 годзе.

Фарміраванне ў вучняў функцыянальнай адукаванасці сродкамі вучэбнага прадмета прадугледжвае развіццё здольнасцей выкарыстоўваць набытыя веды, уменні і навыкі для вырашэння шырокага дыяпазону жыццёвых задач у розных сферах дзейнасці, зносін і сацыяльных адносін.

Падрыхтавана серыя вучэбна-метадычных комплексаў (ВМК) факультатыўных заняткаў па фарміраванні функцыянальнай адукаванасці вучняў з дапамогай арганізацыі праектнай дзейнасці. ВМК факультатыўных заняткаў размешчаны на нацыянальным адукацыйным партале: *<https://adu.by>/* [*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. V–XI класы / Вучэбна-метадычныя комплексы факультатыўных заняткаў па фарміраванні функцыянальнай адукаванасці*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy/uchebno-metodicheskie-kompleksy-fakultativnykh-zanyatij-po-formirovaniyu-funktsionalnoj-gramotnosti-uchashchikhsya-v-xi-klassov.html) *вучняў.*

Карысная інфармацыя па фарміраванні ў вучняў функцыянальнай адукаванасці (навукова-метадычныя публікацыі па пытаннях фарміравання і ацэнкі функцыянальнай адукаванасці, памяткі для вучняў і бацькоў, трэніровачныя заданні НДЯА і інш.) размешчана на нацыянальным адукацыйным партале: [*https://adu.by*](https://adu.by)/ [*Галоўная / Нацыянальнае даследаванне якасці адукацыі*](https://adu.by/ru/pedagogam/natsionalnoe-issledovanie-kachestva-obrazovaniya-niko.html). Выканаць трэніровачныя заданні можна на платформе [*https://niko.unibel.by*](https://niko.unibel.by/)*.*

**5. Арганізацыя метадычнай работы**

У план работы метадычных фарміраванняў настаўнікаў працоўнага навучання (школы маладога настаўніка, творчых і праблемных груп, школьнага, раённага (гарадскога) вучэбна-метадычнага аб’яднання настаўнікаў па вучэбным прадмеце «Працоўнае навучанне» і інш.) у 2025/2026 навучальным годзе прапануецца ўключыць актуальныя пытанні арганізацыі адукацыйнага працэсу і методыкі выкладання вучэбнага прадмета «Працоўнае навучанне». У кантэксце падрыхтоўкі да НДЯА–2026 рэкамендуецца працягнуць работу па фарміраванні функцыянальнай адукаванасці вучняў сродкамі вучэбнага прадмета «Працоўнае навучанне».

Дзейнасць метадычных фарміраванняў павінна садзейнічаць прафесійнаму развіццю педагогаў і планавацца на аснове аналізу вынікаў метадычнай работы за папярэдні навучальны год з улікам патрабаванняў нарматыўных прававых актаў, адукацыйнага і кваліфікацыйнага ўзроўняў педагагічных работнікаў, іх прафесійных інтарэсаў і запытаў.

На жнівеньскіх прадметных секцыях настаўнікаў працоўнага навучання рэкамендуецца абмеркаваць наступныя пытанні:

1. Нарматыўнае прававое і навукова-метадычнае забеспячэнне адукацыйнага працэсу па вучэбным прадмеце «Працоўнае навучанне» ў 2025/2026 навучальным годзе:

навацыі Кодэкса Рэспублікі Беларусь аб адукацыі;

нарматыўныя прававыя акты, якія рэгулююць пытанні арганізацыі адукацыйнага працэсу па вучэбным прадмеце «Працоўнае навучанне»;

вучэбна-метадычнае забеспячэнне адукацыйнага працэсу па вучэбным прадмеце «Працоўнае навучанне».

2. Стварэнне здароўезберагальных і бяспечных умоў арганізацыі адукацыйнага працэсу на вучэбных занятках па вучэбным прадмеце «Працоўнае навучанне».

3. Рэалізацыя выхаваўчага патэнцыялу вучэбных заняткаў.

4. Рэалізацыя задач Года добраўпарадкавання ва ўстанове адукацыі і на прылеглай тэрыторыі.

На пасяджэннях метадычных фарміраванняў настаўнікаў на працягу навучальнага года рэкамендуецца разгледзець пытанні методыкі выкладання вучэбнага прадмета з улікам наяўнага эфектыўнага педагагічнага вопыту настаўнікаў рэгіёна:

выкарыстанне міжпрадметных сувязей на ўроках працоўнага навучання з мэтай павышэння якасці адукацыйнага працэсу па вучэбным прадмеце;

фарміраванне гатоўнасці вучняў да прафесійнага самавызначэння праз арганізацыю прафарыентацыйнай работы на вучэбных занятках па вучэбным прадмеце «Працоўнае навучанне»;

развіццёвы і выхаваўчы патэнцыял урокаў працоўнага навучання;

праектная дзейнасць на ўроках працоўнага навучання як сродак развіцця творчых і канструктарска-тэхнічных здольнасцей, сацыяльна значных якасцей асобы;

асаблівасці прымянення сучасных адукацыйных тэхналогій на ўроках працоўнага навучання з мэтай фарміравання прадметных і метапрадметных кампетэнцый вучняў.

З мэтай забеспячэння ўмоў для развіцця прафесійнай кампетэнтнасці настаўнікаў у дзяржаўнай установе адукацыі «Акадэмія адукацыі» праводзяцца мерапрыемствы ў адпаведнасці з Рэспубліканскім каардынацыйным Планам мерапрыемстваў дадатковай адукацыі педагагічных работнікаў *(*[*https://akademy.by*](https://akademy.by)*/* [*Галоўная / Актуальныя матэрыялы / Аб Акадэміі / Мерапрыемствы, якія праводзяцца ў перыяд паміж павышэннямі кваліфікацыі*](https://www.akademy.by/index.php/ru/aktual/37-anons-2?clckid=41dea54c)*).*